**Ministru kabineta noteikumu projekta**

**„Valsts robežsardzes maksas pakalpojumu cenrādis” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts “Valsts robežsardzes maksas pakalpojumu cenrādis” (turpmāk – projekts) aktualizē Valsts robežsardzes maksas pakalpojuma cenrādi, precizējot atsevišķa maksas pakalpojuma veida cenu, kā arī svītro vairākus maksas pakalpojumu veidus.Projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Valsts robežsardze maksas pakalpojuma veidu “Dokumentu tehniskā ekspertīze” ir iekļāvusi maksas pakalpojumu sarakstā kopš 2009. gada[[1]](#footnote-1). Šobrīd Valsts robežsardzes maksas pakalpojumu cenrādi nosaka Ministru kabineta 2013. gada 13. augusta noteikumi Nr. 560 “Valsts robežsardzes maksas pakalpojumu cenrādis” (turpmāk – Noteikumi Nr. 560), kuri nav aktualizēti kopš 2014. gada[[2]](#footnote-2).

Valsts robežsardzē 2017. gada 1. janvārī mainījās atalgojuma sistēma, jo stājās spēkā Ministru kabineta 2016. gada 13. decembra noteikumi Nr. 806 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru” un Ministru kabineta 2016. gada 20. decembra noteikumi Nr. 822 “Grozījumi Ministru kabineta 2013. gada 29. janvāra noteikumos Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību””, kā rezultātā Valsts robežsardzes amatpersonām, kuras iesaistītas maksas pakalpojuma veida “Dokumentu tehniskā ekspertīze” nodrošināšanā, palielinājās atalgojums. Turklāt ir palielinājušās arī tehnisko resursu uzturēšanas izmaksas, samaksa par materiāliem, energoresursiem u.c. izdevumiem, lai nodrošinātu attiecīgā pakalpojuma veida sniegšanu, kā arī ekspertīžu veikšanai ir iegādātas jaunas iekārtas un tehniskie līdzekļi.Ievērojot minēto, secināms, ka maksas pakalpojuma veidam “Dokumentu tehniskā ekspertīze” nepieciešams palielināt pakalpojuma cenu. Papildus minētajam pakalpojuma veids “Dokumentu tehniskā ekspertīze” ir saglabājams šādu iemeslu dēļ:* Valsts robežsardzes Ekspertīžu dienestam ir paredzēta kompetence tiesu ekspertīžu jomu regulējošajos normatīvajos aktos un Civilprocesa likumā.

Piemēram, saskaņā ar tiesu ekspertīžu jomu reglamentējošiem normatīvajiem aktiem Valsts robežsardzes Ekspertīžu dienests(-a): 1) atbilst valsts institūcijas struktūrvienībai, kuras pamatdarbība ir tiesu ekspertīžu veikšana[[3]](#footnote-3), 2) atbilst tiesu ekspertīžu iestādei[[4]](#footnote-4), 3) tiesu eksperti ir sertificēti un iekļauti Tiesu ekspertu reģistrā[[5]](#footnote-5), 4) tiesu ekspertam ir pienākums veikt ekspertīzi pilnā apjomā, sniedzot zinātniski pamatotu un objektīvu tiesu eksperta atzinumu [..][[6]](#footnote-6). Savukārt Civilprocesa likuma 122. pants cita starpā nosaka, ka: 1) tiesu eksperts var atteikties no atzinuma došanas, ja viņam izsniegtie izpētāmie materiāli nav pietiekami vai ja uzdotie jautājumi pārsniedz viņa speciālo zināšanu robežas, 2) par atteikšanos bez attaisnojoša iemesla no savu pienākumu pildīšanas vai par apzināti nepatiesa atzinuma došanu eksperts ir atbildīgs saskaņā ar Krimināllikumu;* Valsts robežsardzes Ekspertīžu dienests laika posmā no 2009. gada līdz 2019. gadam ir saņēmis 3 tiesu lēmumus par dokumentu tehniskās ekspertīzes noteikšanu civillietās un 5 privātpersonu dokumentu izpētes pieprasījumus.

Valsts robežsardzes Ekspertīžu dienests, izvērtējot minētos dokumentus, 2 gadījumos konstatēja, ka tiesu ekspertiem uzdotie jautājumi nebija viņu kompetencē, 1 gadījumā saņemtie materiāli nebija pietiekami atzinuma sniegšanai, kā arī 5 gadījumos uzdoto jautājumu noskaidrošanai nebija pieejama zinātniski pamatota izpētes metode. Līdz ar to dokumentu tehniskās ekspertīzes noteicējiem tika izsniegti pamatoti paziņojumi par ekspertīzes veikšanas neiespējamību. Pārskatot Valsts robežsardzes sniegtos maksas pakalpojuma veidus, Valsts robežsardze ir konstatējusi, ka nepieciešams svītrot:* maksas pakalpojuma veidu “Valsts robežsardzes kuģošanas līdzekļu iesaistīšana palīdzības sniegšanā kuģošanas līdzekļiem Latvijas Republikas jurisdikcijai pakļautajos ūdeņos, ledus laušanā ostu akvatorijās”, jo pēc tā nav pieprasījuma;
* maksas pakalpojuma veidu “Valsts robežsardzes amatpersonu ar speciālajām dienesta pakāpēm iesaistīšana zemūdens darbu veikšanā”, jo Valsts robežsardzē nav atbilstoši kvalificētu speciālistu, kuri varētu nodrošināt attiecīgā pakalpojuma veida sniegšanu.

Ievērojot visu augstāk minēto, secināms, ka projekts pēc būtības paredz aktualizēt Valsts robežsardzes sniegto maksas pakalpojumu cenrādi atbilstoši faktiskajai situācijai, kā arī turpmāk nepiedāvāt vairākus maksas pakalpojumu veidus. 1. Maksas pakalpojuma veidam “Dokumentu tehniskā ekspertīze” saskaņā ar Pievienotās vērtības nodokļa likuma 3. panta astoto daļu pievienotās vērtības nodokli nepiemēro, jo saskaņā ar Tiesu ekspertu likumu, Ministru kabineta 2016. gada 20. decembra noteikumiem Nr. 835 “Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru” un Valsts robežsardzes 2017. gada 27. decembra reglamentu Nr. 32 “Valsts robežsardzes reglaments” Valsts robežsardzes Ekspertīžu dienests veic valsts tiesu eksperta uzdevumus.
2. Projekts ir izstrādāts atbilstoši Ministru kabineta 2011. gada 3. maija noteikumu Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 10., 14. punkta un 18.2. apakšpunkta prasībām.
3. Projektam, salīdzinot ar Noteikumiem Nr. 560, ir cits tā izdošanas tiesiskais pamats, jo 2016. gada 15. martā stājās spēkā jauns Tiesu ekspertu likums, un tā 11. panta trešā daļa nosaka, ka tiesu ekspertīžu iestādes un valsts tiešās pārvaldes iestādes, kurā tiesu eksperta pienākumus pilda valsts tiesu eksperts, kompetencē esošo tiesu ekspertīžu maksas pakalpojumu cenrādi apstiprina Likumā par budžetu un finanšu vadību (turpmāk – Budžeta likums) noteiktajā kārtībā. Budžeta likuma 5. panta devītā daļa nosaka Ministru kabinets izdod noteikumus par valsts tiešās pārvaldes iestāžu sniegto maksas pakalpojumu cenrāžu apstiprināšanu.

Ievērojot minēto, secināms, ka turpmāk projekta izdošanas tiesiskais pamats būs tikai Budžeta likuma 5. panta devītā daļa. 1. Valsts robežsardze maksas pakalpojumu cenrādi nepiemēros, veicot ekspertīzes:
* kriminālprocesā, ja ekspertīzi noteiks procesa virzītājs;
* administratīvā pārkāpuma procesā, ja ekspertīzi noteiks amatpersona, kura veic administratīvā pārkāpuma procesu, vai tiesa;
* administratīvajā procesā, ja ekspertīzi noteiks tiesa.

Minētais pamatojams ar to, ka:* Kriminālprocesa likuma 193. pants cita starpā nosaka, ka ekspertīze ir izmeklēšanas darbība, kuru veic viens vai vairāki eksperti procesa virzītāja uzdevumā un kuras saturs ir ekspertīzei iesniegto objektu pētīšana nolūkā noskaidrot kriminālprocesam nozīmīgus faktus un apstākļus, par ko tiek dots eksperta atzinums. Kriminālprocesa likuma 367. panta pirmās daļas 6. punkts nosaka, ka procesuālie izdevumi ir summas, kas izlietotas ekspertīzes izdarīšanai, kā arī minētā panta otrā daļa nosaka, ka šā panta pirmajā daļā minētos procesuālos izdevumus sedz no valsts līdzekļiem Ministru kabineta noteiktajā apmērā un kārtībā. Ministru kabineta 2005. gada 4. oktobra noteikumu Nr. 754 “Noteikumi par kriminālprocesuālo izdevumu atlīdzināšanas kārtību un apmēru” 8. punkts nosaka, ka izdevumus, kas radušies, veicot ekspertīzi, atlīdzina to faktiskajā apmērā;
* Administratīvās atbildības likuma 114. panta 1. punkts nosaka, ka ekspertīze ir izmeklēšanas darbība, kuru veic viens vai vairāki eksperti amatpersonas uzdevumā un kuras saturs ir ekspertīzei iesniegto objektu pētīšana nolūkā noskaidrot administratīvā pārkāpuma procesā nozīmīgus faktus un apstākļus, par ko tiek dots eksperta atzinums. Minētā likuma 221. panta otrās daļas 1. punkta pirmais teikums nosaka, ka tiesa var apturēt tiesvedību, ja tā nosaka ekspertīzi. Administratīvās atbildības likuma 75. panta pirmās daļas 5. punkts nosaka, ka procesuālie izdevumi ir arī summas, kas izlietotas ekspertīzes veikšanai vai kompetentās iestādes atzinuma sagatavošanai. Savukārt minētā likuma 76. pants nosaka kritērijus procesuālo izdevumu atlīdzināšanas pienākumam. Piemēram, Administratīvās atbildības likuma 76. panta pirmā daļa nosaka, ka procesuālo izdevumu atlīdzināšanas pienākums gulstas uz sodīto personu. Savukārt minētā panta otrās daļas 1. un 2. punkts nosaka, ka no valsts vai pašvaldības līdzekļiem procesuālos izdevumus sedz: 1) ja ar galīgo nolēmumu persona nav sodīta; 2) ja persona, no kuras tie ir piedzenami, ir maznodrošināta vai trūcīga;
* Administratīvā procesa likuma 178. panta pirmā daļa nosaka, ka  ekspertīzi lietā tiesa nosaka gadījumos, kad lietā nozīmīgu faktu noskaidrošanai nepieciešamas speciālas zināšanas zinātnē, tehnikā, mākslā vai citā nozarē. Ja nepieciešams, tiesa nosaka vairākas ekspertīzes. Minētā likuma 18. panta pirmā daļa nosaka, ka  administratīvais process iestādē privātpersonai ir bez maksas, ja likumā nav noteikts citādi.
 |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras izmantos Valsts robežsardzes sniegto maksas pakalpojuma veidu “Dokumentu tehniskā ekspertīze”, un Valsts robežsardze. |
| 2. | Tiesiskā regulējuma ietekme uz tautsaimniecību un administratīvo slogu | Personas, kuras izmantos Valsts robežsardzes sniegtos maksas pakalpojumus, turpmāk būs tiesības izmantot maksas pakalpojuma veidu “Dokumentu tehniskā ekspertīze”. Savukārt Valsts robežsardzei turpmāk būs tiesības sniegt tikai maksas pakalpojuma veidu “Dokumentu tehniskā ekspertīze”. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020.gads | Turpmākie trīs gadi (*euro*) |
| 2021. | 2022. | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | +36 | 0 | +36 | 0 | +36 | +36 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | +36 | 0 | +36 | 0 | +36 | +36 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | +36 | 0 | +36 | 0 | +36 | +36 |
| 2.1. valsts pamatbudžets | 0 | +36 | 0 | +36 | 0 | +36 | +36 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saistībā ar to, ka atsevišķi maksas pakalpojuma veidi netiek pieprasīti un vienlaicīgi atsevišķam maksas pakalpojuma veidam (“Dokumentu tehniskā ekspertīze”), pamatojoties uz veikto maksas pakalpojuma izcenojuma aprēķinu, izcenojums ir palielināts, tad gadījumā, ja maksas pakalpojums tiks sniegts, var pieņemt, ka 2020.gadā un turpmāk ieņēmumi un ar tiem saistītie izdevumi palielināsies (saskaņā ar aprēķinu – vidējais palielinājums ik gadu 36 *euro* apmērā).Maksas pakalpojuma veida “Dokumentu tehniskā ekspertīze” izcenojums aktualizēts atbilstoši Ministru kabineta 2011. gada 3. maija noteikumu Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” prasībām. Izvērtēti minētā maksas pakalpojuma veida nodrošināšanai nepieciešamie tiešie izdevumi un ņemtas vērā uz tā attiecināmās netiešās izmaksas. Maksas pakalpojumu veida “Dokumentu tehniskā ekspertīze” izcenojums tika rēķināts atbilstoši esošajai situācijai.Veikta visu Valsts robežsardzes sniegto maksas pakalpojumu apjoma izvērtēšana, un Valsts robežsardze ir konstatējusi, ka atsevišķus maksas pakalpojumus nepieciešams svītrot, kā arī attiecīgi precizēta maksas pakalpojuma veida “Dokumentu tehniskā ekspertīze” cena un plānotie ieņēmumi. Detalizēta informācija atspoguļota projekta anotācijas pielikumos:1. pielikumā “Informācija par maksas pakalpojumu cenu un plānoto ieņēmumu izmaiņām”;2. pielikumā “Detalizēts ieņēmumu un izdevumu aprēķins”;3. pielikumā “Maksas pakalpojumu izcenojuma aprēķina kopsavilkums”;4. pielikumā “Ieņēmumu prognoze no maksas pakalpojumiem”.Ieņēmumi no maksas pakalpojumu veida “Dokumentu tehniskā ekspertīze” un ar to sniegšanu saistītie izdevumi tiek plānoti Iekšlietu ministrijas budžeta programmā 10.00.00 „Valsts robežsardzes darbība” un tiks izlietoti izdevumu, kas saistīti ar maksas pakalpojumu sniegšanu, segšanai. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiks dota iespēja rakstiski sniegt viedokli par projektu tā izstrādes stadijā (pēc projekta saskaņošanas ar Iekšlietu ministriju). |
| 2. | Sabiedrības līdzdalība projekta izstrādē | Par noteikumu projekta izstrādi tiek informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Iekšlietu ministrijas tīmekļa vietnē 2020. gada 12. maijā: <http://www.iem.gov.lv/lat/sadarbiba_ar_nvo/diskusiju_dokumenti/>) |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē Valsts robežsardzes funkcijas.Projektam nav ietekmes uz jaunu institūciju izveidi, esošu institūciju likvidāciju vai reorganizāciju.Projektu paredzēts realizēt esošo cilvēkresursu ietvaros |
| 3. | Cita informācija | Nav. |

Iekšlietu ministrs S. Ģirģens

Vīza:

valsts sekretārs D. Trofimovs

Slesars

67075737; arnis.slesars@rs.gov.lv

Kiesnere-Pierhuroviča

67075744; skaidrite.kiesnere@rs.gov.lv

1. https://likumi.lv/ta/id/197491-noteikumi-par-valsts-robezsardzes-sniegto-maksas-pakalpojumu-cenradi [↑](#footnote-ref-1)
2. Ministru kabineta 2014. gada 22. jūlija noteikumi Nr. 424 “Grozījums Ministru kabineta 2013.gada 13.augusta noteikumos Nr. 560 “Valsts robežsardzes maksas pakalpojumu cenrādis”” [↑](#footnote-ref-2)
3. Tiesu ekspertu likuma 11. panta pirmā daļa. [↑](#footnote-ref-3)
4. Ministru kabineta 2016. gada 20. decembra noteikumu Nr. 835 “Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru” 2. punkts. [↑](#footnote-ref-4)
5. Tiesu ekspertu likuma 4. pants un II nodaļa. [↑](#footnote-ref-5)
6. Tiesu ekspertu likuma 14. panta otrās daļas 1. punkts. [↑](#footnote-ref-6)